Τα Wikimedia Commons είναι το αποθετήριο πολυμέσων των εγχειρημάτων του Ιδρύματος Wikimedia: είναι ο ιστόχωρος όπου υπάρχουν αποθηκευμένες εικόνες και άλλα πολυμέσα που χρησιμοποιούνται στη Βικιπαίδεια, στο Βικιλεξικό και αλλού. Αν κάποια εικόνα υπάρχει στα Commons, μπορεί να χρησιμοποιηθεί κατ' ευθείαν στην ελληνική ή σε άλλη Βικιπαίδεια, χωρίς να χρειάζεται να επιφορτωθεί τοπικά (στον server δηλαδή της ελληνικής Βικιπαίδειας). Όλες οι εικόνες και τα πολυμέσα που υπάρχουν στα Commons, είτε καλύπτονται από ελεύθερη άδεια Creative Commons (ή ανάλογες) είτε είναι ελεύθερα από πνευματικά δικαιώματα, οπότε μπορούν να χρησιμοποιηθούν χωρίς πρόβλημα.
Για παράδειγμα, σε αυτή τη σελίδα θα βρείτε τις εικόνες που υπάρχουν στα Commons σχετικά με τις γάτες Russian Blue: οποιαδήποτε από αυτές τις εικόνες μπορεί να χρησιμοποιηθεί στα αντίστοιχα λήμματα σε κάθε γλώσσα, χωρίς να χρειαστεί να επιφορτωθεί σε κάθε Βικιπαίδεια ξεχωριστά.
Αν διαλέξετε την εικόνα που σας ενδιαφέρει και προσθέσετε σύνδεσμο εικόνας -σύμφωνα με τα παραπάνω- μέσα στο λήμμα χρησιμοποιώντας το ακριβές όνομα της εικόνας, αυτή θα εμφανιστεί αυτόματα στο λήμμα, χωρίς να την επιφορτώσετε. Για να προσθέσετε σύνδεσμο σε λήμμα προς την αντίστοιχη κατηγορία/σελίδα στα Commons, χρησιμοποιήστε το πρότυπο {{Commons}}.